Claus Larsen-Jensen (S), 2001-04-25:
I Socialdemokratiet er vi principielt stærke tilhængere af at samarbejde med de øvrige EU-lande om flygtninge- og indvandrerproblemer, fordi der er tale om grænseoverskridende problemer, der kræver fælles løsninger.
Danmark har intet forbehold over for det indholdsmæssige samarbejde, men alene i forbindelse med at kunne deltage sammen med de andre i fælles beslutninger.
Danmark kan tilslutte sig på mellemstatslig basis.
Der er en række gode grunde til et sådant samarbejde:
Flygtningestrømme og ind- og udvandring er et globalt problem, der påvirker alle EU-lande.
Årsagerne til flygtningestrømmene er konflikter, krige, borgerkrige, fattigdom, manglende udvikling, undertrykkelse, naturkatastrofer og etniske konflikter.
Årsagerne til, at mennesker udvandrer fra deres land, er de samme som altid i historien, at søge væk i drømmen om en bedre tilværelse. De globale uligheder forstærker denne udvikling, for det øger de sociale, økonomiske, etniske og væbnede konflikter.
Vi ser det i sammenhæng med EU's støtte til menneskerettigheder, EU's associerings- og handelsaftaler med tredjelande, EU-udvidelsen, Schengensamarbejdet og EU's krisestyringsopgaver.
Alt sammen er det brikker, hvormed EU fremmer politisk, økonomisk og social stabilitet og udvikling, demokrati, fred, frihed i Europa og globalt.
EU's flygtninge- og indvandrerpolitik skal ses i denne brede sammenhæng.
Og man skal bemærke, at EU, når det gælder indvandrerpolitikken, ikke lægger op til at skulle blande sig i, om et land vil øge indvandringen, men at diskutere, hvordan man i givet fald kan koordinere landenes beslutninger herom.
Hovedmålet er for os, at der skabes forhold andre steder i verden, så mennesker ikke presses til at flygte eller føler det nødvendigt at udvandre.
Indsatsen ude i verden med stor udviklingsbistand, handelssamarbejde, konfliktløsning m.v. er lige så vigtige brikker som spørgsmålet om de fælles initiativer på flygtninge- og indvandrerområdet. Som opfølgning af Amsterdamtraktaten og EU-topmødets beslutning i Tammerfors i 1999 får vi nu en række forslag i EU.
Danmarks muligheder for at påvirke er i kraft af forbeholdet begrænsede.
Forslagene vil imidlertid også få stor betydning for os alle alene ved, at 14 andre lande omkring os vedtager en fælles politik.
Vi skal derfor efterfølgende diskutere, hvordan vi skal placere os som danskere i forhold til de fælles regler, de andre vedtager.
På mange måder vil vi formentlig have en stor interesse i at deltage, og derfor må vi internt i Folketinget og med befolkningen diskutere i den rette sammenhæng og i den ånd, forslagene er stillet i, hvordan vi håndterer dette.
Og det ender med at blive sådan et dantrailersystem, hvor vi kobler os på de andre.
Vi ser altså ikke EU's politik på dette område som en trussel imod danske interesser.
Antallet af asylansøgere, familiesammenførte og indvandrere i EU har i de seneste år været ret konstant med en vis tendens til et fald.
Antallet af asylansøgere i EU om året udgør 0,8 promille.
Antallet af indvandrere udgør 2,2 promille af EU-landenes befolkninger.
Så et stort tal kan man vel diskutere om det egentlig er.
Der kan klart på enkelte områder være forskelle i holdningerne mellem landene, også de 14, der deltager i fuld skala, også imellem de holdninger og de forslag, de udarbejder i forhold til Danmark, som vi bliver nødsaget til at forholde os til.
Og der må vi altså gøre op med os selv, når vi kender de konkrete forslag, når vi kender forslagene i den sammenhæng, de er sat ind i fra landenes side, om egne regler, der måske adskiller sig på enkelte punkter, skal opretholdes, eller om vi i givet fald skal ind at vælge at tilslutte os med parallelaftaler, fordi vi herigennem opnår nogle fordele, som vi ellers ikke ville have, ved at kunne deltage på fælles grundlag sammen med de andre. Statsministeren og indenrigsministeren har i deres indlæg mere detaljeret gennemgået de konkrete forslag - hvor der er udarbejdet forslag, hvor der kommer forslag - så det skal jeg springe over, og jeg skal derfor begrænse mig til at give udtryk for, at vi gerne indgår i en konstruktiv og fremadrettet debat om EU's flygtninge- og indvandrerpolitik såvel generelt som omkring de enkelte forslag sat i den rette sammenhæng.